Аргун ПIатIэ и цIэр ноби яIуатэ
Социалист Лэжьыгъэм и ЛIыхъужь, СССР-м и Совет Нэхъыщхьэм и депутат, Лениным и орденитI, Лэжьыгъэм и Бэракъ Плъыжь орденитI зыхуагъэфэща, КъШР-м и Хьэбэз районым щыIа «Путь Ильича» колхозым и унафэщIу щыта Аргун Iэбубэчыр (ПIатIэ) къызэралъхурэ илъэси 100 зэрырикъум ирихьэлIэу абы теухуа тхылъ екIу къыдагъэкIащ.
КъШР-м и Iэтащхьэ Темрезов Рашид и пэублэ псалъэм иужькIэ, тхылъым итщ Аргун Iэбубэчыр къызэринэкIа гъуэгуанэм, зыпэрыта IэнатIэм, хэлъа цIыхугъэм, иIа пщIэм, и унагъуэм, дуней тетыкIам фIы дыдэу ухэзыгъэгъуазэ тхыгъэ ин. Тхылъым ихуащ Iэбубэчыр «и лъэхъэнэр» нэгум къыщIэзыгъэхьэж сурэт дахэхэр. Абы и гъащIэ гъуэгуанэм щызэфIиха Iуэхухэмрэ къыдэгъуэгурыкIуа цIыхухэм зэрахущытамрэ къыбоджыкI газетым къытрадзауэ щыта тхыгъэу тхылъым щызэхуэхьэсахэм. И ныбжьэгъухэм, лэжьэгъухэм, къуэшхэм я гукъэкIыжхэмрэ ПIатIэ и зэманым псэуахэм я гупсысэхэмрэ къыпхуаIуатэ а лIым и гуащIэдэкIым и инагъыр.
Лъэхъэнэхэр зэпызыщIэр щIэблэхэрщ. Аргун ПIатIэ и гуащIэмрэ щIыхьымрэ къыпащэ и бынхэмрэ абыхэм я быныжхэмрэ. Абы къыщIэхъуахэм адэшхуэм и жыджэрагъымрэ Iущагъымрэ зэрахэлъырщ и къуэм, ипхъухэм, къуэрылъхум ятеухуа тхыгъэхэм узыщагъэгъуазэр.
Аргун ПIатIэ и цIэр тхыдэм къыхэнащ, кIуэдакъым абы дунейм щилэжьа Iуэху щхьэпэхэри.
НэщIэпыджэ Замирэ.
